**ΕΛΛΗΝΙΚΗ ΔΗΜΟΚΡΑΤΙΑ                                  Aθήνα, 05.02.2023**

**ΥΠΟΥΡΓΕΙΟ  ΔΙΚΑΙΟΣΥΝΗΣ                               Αρ. πρωτ: 1411 οικ.**

**Γενική Διεύθυνση Δικαιοσύνης**

**Διεύθυνση Οργάνωσης και Λειτουργίας**

**Δικαιοσύνης**

**Τμήμα Λειτουργίας και Επιθεώρησης**

**Δικαστηρίων**

**Tαχ. Δ/νση**      : Μεσογείων 96​​​

**Ταχ. Κώδ.**        : 115 27​​​

**Πληροφορίες**  : Ν. Μπέγκας

**Τηλέφωνο**     : 213.130.7204

**E-mail            :**nbegkas@justice.gov.gr

​​​​

**ΘΕΜΑ:**«Αναστολή λειτουργίας δικαστηρίων και εισαγγελιών της Περιφέρειας Αττικής και των  Περιφερειακών Ενοτήτων Βοιωτίας και Ευβοίας της Περιφέρειας Στερεάς Ελλάδας για την 6η και την 7η Φεβρουαρίου 2023»

**ΑΠΟΦΑΣΗ**

**Ο ΥΠΟΥΡΓΟΣ ΔΙΚΑΙΟΣΥΝΗΣ**

Έχοντας υπόψη:

1) Τις διατάξεις των άρθρων: α) 22 παρ. 2 του Κώδικα Οργανισμού Δικαστηρίων και Κατάστασης Δικαστικών Λειτουργών (ν. 4938/2022, Α΄ 109) και β) 90 του Κώδικα Νομοθεσίας για την Κυβέρνηση και τα κυβερνητικά όργανα (π.δ. 63/2005, Α΄ 98), όπως διατηρήθηκε σε ισχύ με την παρ. 22 του άρθρου 119 του ν. 4622/2019 (Α΄ 133).

2) Το π.δ. 6/2021 «Οργανισμός του ΥπουργείουΔικαιοσύνης» (Α΄ 7).

3) Το π.δ. 83/2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α΄ 121 διόρθ. σφαλμ. Α΄126).

4) Το από 05.02.2023 έγγραφο της Προέδρου του Αρείου Πάγου.

5) Την ανάγκη αναστολής της λειτουργίας των εργασιών όλων των δικαστηρίων και εισαγγελιών της Περιφέρειας Αττικής και των  Περιφερειακών Ενοτήτων  Βοιωτίας και Ευβοίας της Περιφέρειας Στερεάς Ελλάδας για την 6η και την 7η Φεβρουαρίου 2023, λόγω των αιφνιδίων και έντονων καιρικών φαινομένων.

6) Την με αρ. πρωτ. 5559/5.2.2023 εισήγηση της περ. ε΄ της παρ. 5 του άρθρου 24 του ν. 4270/2014, της ΔιεύθυνσηςΠροϋπολογισμού και Οικονομικής Διαχείρισης της ΓενικήςΔιεύθυνσης Οικονομικών και Διοικητικών Υπηρεσιών του Υπουργείου Δικαιοσύνης, σύμφωνα με την οποία η έκδοση της παρούσας απόφασης δεν προκαλεί δαπάνη σε βάρος του κρατικού προϋπολογισμού.

**ΑΠΟΦΑΣΙΖΟΥΜΕ**

Άρθρο μόνο

Την αναστολή εργασιών όλων των δικαστηρίων και εισαγγελιών της Περιφέρειας Αττικής και των  Περιφερειακών Ενοτήτων Βοιωτίας και Ευβοίας της Περιφέρειας Στερεάς Ελλάδας, για την 6η και την 7η Φεβρουαρίου 2023, λόγω των αιφνιδίων και έντονων καιρικών φαινομένων.

Κατ’ εξαίρεση της ανωτέρω αναστολής:

Α. ΓΙΑ ΤΙΣ ΠΟΛΙΤΙΚΕΣ ΔΙΚΕΣ:

- Ειδικά για το Πρωτοδικείο Πειραιά επιτρέπεται από ώρας 11.00 η κατάθεση αιτήσεων ασφαλιστικών μέτρων που αφορούν ναυτικές διαφορές, στις οποίες σωρεύεται αίτημα χορήγησης, αυθημερόν, προσωρινού σημειώματος περί απαγόρευσης απόπλου πλοίου.

-Περαιτέρω, προσωρινές διαταγές των άρθρων 691Α και 781 ΚΠολΔ που εκδόθηκαν από δικαστήρια των οποίων η λειτουργία αναστέλλεται με την παρούσα, καθώς και προσωρινές διαταγές ή διατάξεις αποφάσεων επί αιτήσεων αναστολής εκτέλεσης σε υποθέσεις πάσης φύσεως και διαδικασίας οι οποίες χορηγήθηκαν έως την ματαιούμενη λόγω της αναστολής των δικών συζήτηση της σχετικής αίτησης, ή ορίστηκε ότι ισχύουν υπό τον όρο διεξαγωγής της συζήτησης αυτής, παρατείνονται αυτοδικαίως μέχρι την νέα δικάσιμο της προσωρινής διαταγής ή της κυρίας αιτήσεως, όποτε αυτή ορισθεί κατά τα κατωτέρω.

- Όλες οι υποθέσεις που θα αποσυρθούν, θα προσδιορισθούν αυτεπάγγελτα οίκοθεν με πράξη των Προέδρων των Τριμελών Συμβουλίων Διεύθυνσης ή των Διευθυνόντων τα δικαστήρια, με ενημέρωση της πλατφόρμας [solon.gov.gr](http://solon.gov.gr/), που θα επέχει θέση κλήτευσης όλων των διαδίκων.

Β. ΓΙΑ ΤΙΣ ΠΟΙΝΙΚΕΣ ΔΙΚΕΣ

-Αποσύρονται όλες οι υποθέσεις των ποινικών δικαστηρίων εξαιρουμένων των ποινικών δικών:

α) αρμοδιότητας Μικτού Ορκωτού Δικαστηρίου και Μονομελούς και Τριμελούς Εφετείου Κακουργημάτων, των οποίων οι κατηγορούμενοι συμπληρώνουν εντός 3μήνου το ανώτατο όριο προσωρινής κράτησης, οπότε το δικαστήριο αποφασίζει ανά περίπτωση για την εκδίκαση ή την τυχόν αναβολή ή διακοπή της δίκης.

β) που αφορούν κακουργήματα στα οποία συμπληρώνεται ο χρόνος παραγραφής τους μέχρι την 31η.12.2024 στον πρώτο βαθμό ή μέχρι την 31η.12.2023 στο δεύτερο βαθμό, οπότε το δικαστήριο αποφασίζει ανά περίπτωση, για την εκδίκαση  ή την τυχόν αναβολή ή διακοπή της δίκης.

γ) που έχουν διακοπεί για τις δικασίμους της 6ης.02.2023 και 7ης.02.2023 και δεν υπάγονται στις ως άνω εξαιρέσεις, οπότε το δικαστήριο αποφασίζει σε συνεδρίαση, χωρίς να είναι αναγκαία η παρουσία των διαδίκων, την εκ νέου διακοπή.

Ώρα έναρξης των δικαστικών συνεδριάσεων των ανωτέρω ορίζεται η 11.00.

δ) αρμοδιότητας Αυτοφώρων Πλημμελειοδικείων μόνο για υποθέσεις που αφορούν αυτόφωρες πράξεις με κρατούμενους (ή εξ αναβολής κατ’άρθρον 423 Κ.Π.Δ) ή αιτήσεις δικονομικού χαρακτήρα με κρατούμενους. Ώρα έναρξης των δικαστικών συνεδριάσεων των αυτοφώρων ορίζεται η 12:00.

- Οι προσδιορισθείσες απολογίες αυτοφώρων συνοδειών καθώς και οι αυτόφωρες συνοδείες κακουργημάτων και πλημμελημάτων θα γίνονται μετά τις 11:00 και κατόπιν επικοινωνίας με τα αρμόδια κατά περίπτωση δικαστικά όργανα. - Οι αποσυρθείσες υποθέσεις θα επαναπροσδιοριστούν κατά προτεραιότητα με τη στάθμιση περιπτώσεων κρατουμένων και κινδύνου παραγραφής. - Προς διευκόλυνση της ενημέρωσης διαδίκων, μαρτύρων και συνηγόρων, η διακοπή της δίκης και ο ορισμός νέας δικασίμου, γνωστοποιούνται από τον γραμματέα της έδρας στον Δικηγορικό Σύλλογο της έδρας του Δικαστηρίου και, αν το δικαστήριο διαθέτει ιστοσελίδα, αναρτάται σε αυτήν.

Γ. ΓΙΑ ΤΙΣ ΔΙΟΙΚΗΤΙΚΕΣ ΔΙΚΕΣ

- Θα εξεταστούν από ώρα 12:00 και έπειτα οι επείγουσες αιτήσεις προσωρινών διαταγών.

Η απόφαση αυτή να δημοσιευθεί στην Εφημερίδα της Κυβερνήσεως και να αναρτηθεί στην είσοδο των δικαστικών καταστημάτων που αφορά και στις ιστοσελίδες των δικαστηρίων, εφόσον υπάρχουν.

**Ο ΥΠΟΥΡΓΟΣ ΔΙΚΑΙΟΣΥΝΗΣ**

**ΚΩΝΣΤΑΝΤΙΝΟΣ ΤΣΙΑΡΑΣ**